**ISBN** (**I**nternational **S**tandard **B**ook **N**umber = međunarodni standardni knjižni broj) jedinstveni je identifikator knjiga i drugih omeđenih publikacija bez obzira na medij na kojem se objavljuju.  Njegova primjena počinje 1966. godine, kada se počeo upotrebljavati u Velikoj Britaniji kao SBN (Standard Book Number = standardni knjižni broj), a obuhvaćao je samo izdavače sa engleskog govornog područja. Sedamdesetih godina prošlog stoljeća SBN postaje međunarodno prihvaćen i preimenovan je u ISBN. 1972. godine osnovan je **Međunarodni ured za ISBN** sa sjedištem u Berlinu koji koordinira rad nacionalnih ureda za ISBN i prati primjenu sistema. **Hrvatski ured za ISBN** djeluje pri Nacionalnoj i sveučilišnoj knjižnici u Zagrebu.

Struktura ISBN-a
----------------

Oznaka međunarodnog standardnog knjižnog broja sastoji se od akronima engleskog naziva ISBN i trinaest znamenaka raspoređenih u pet skupina koje su međusobno odvojene crticom.
Prvu skupinu čini troznamenkasti prefiks, druga je oznaka nacionalne, zemljopisne ili jezične grupe, treća je oznaka nakladnika, četvrta označava naslov, a peta je kontrolni broj. Hrvatskim nakladnicima dodijeljena je oznaka **953**."Broj znamenaka u trećoj i četvrtoj skupini ovisi o nakladničkom planu, odnosno broju naslova koje nakladnik namjerava objaviti." 

Do 1. 1. 2007. godine ISBN oznaka sastojala se od deset znamenaka raspoređenih u četiri skupine međusobno odvojenih razmakom ili crticom. Od 1. siječnja 2007. oznaka međunarodnog standardnog knjižnog broja promijenila se iz deseteroznamenkaste u trinaesteroznamenkastu tako da je deseteroznamenkasta oznaka dobila troznamenkasti prefiks 978 i novi kontrolni broj. Na taj način međunarodni standardni knjižnji broj u potpunosti je usklađen sa crtičnim kodom EAN-13 (European Article Numbering - europsko označavanje proizvoda brojevima). Nakladnici koji su se uključili u sistem ISBN prije 1. siječnja 2007. ne smiju koristiti deseteroznamenkaste ISBN oznake koje su im dodijeljene prije tog datuma, već ih moraju preračunati u trinaesteroznamenkaste ISBN oznake uz pomoć konvertera dostupnog na adresi: Arhivirano 2008-03-18 na Wayback Machine-u

Nakladničko uključivanje u ISBN sistem
--------------------------------------

Svaki nakladnik koji se želi uključiti u ISBN sistem treba najprije ispuniti upitnik, koji se preuzima u nacionalnom uredu za ISBN, i priložiti nakladnički plan. Na temelju toga nakladnik zauzima odgovarajuće mjesto u ISBN sistemu." Uključenjem u sistem ISBN podaci o nakladniku objavljuju se u međunarodnom imeniku nakladnika ***Publishers' International ISBN Directory***, koji jednom godišnje izdaje Međunarodni ured za ISBN."

Svrha ISBN-a
------------

Uvođenje međunarodnog standardnog knjižnog broja rezultat je porasta izdavačke produkcije u cijelome svijetu ali i potrebe da svi oblici poslovanja s knjigom (uvoz-izvoz, obrada narudžbi, evidencija prednarudžbi, marketing, bibliografski opis, svi oblici međunarodne razmjene knjiga, inventura, službe skladištenja itd.) budu ažurirani i strojno čitljivi, tj. pogodni za automatsku obradu podataka.

Povezano
--------

* Bibliotečna klasifikacija
* Knjižarstvo
* Bibliotekarstvo
* Knjiga
* Izdavač
* Normativna kontrola

Izvori
------

* Hrvatski ured za ISBN (14.3.2008.)

Vanjske veze
------------

***ISBN*** na Wikimedijinoj ostavi

* Hrvatski ured za ISBN